khistorydata/jeongjo-sjw-relations huggingface dataset:
정조 1년 · 목
疏略曰。今日懲討之請。不獨三司齊聲。卽擧國含生之倫。莫不同憤而沫血。臣竊意殿下或以爲用事之巨魁已伏王誅。城外之黜女。海島之孼臣。便同失藪之魍魎。有若無足深憂者。而或嘯於梁。或觸于躬。鬼之變化。不但藪而已。嗚呼。若淵之嘗試。奚啻爲逆獜之嘯梁。後翼之專攻。不但爲賊龜之觸躬。況暫黜城外。薄竄海島。而舊藪前窟。猶繁轂下之陰。燐逆龜唱凶。觀柱先第。賊能聚謀。樂任嚆矢。則龜猶囚海。而觀乃晏然。能已伏法。而任獨無恙。卽此一事。政章紊易。已無餘地。臣竊痛心焉。臣聞李國觀者。敢於柑製試劵。不作本題。謊說科弊。極爲無嚴。其在防微之義。不可不痛繩。亟令該曹嚴刑遠配。以懲日後焉。遠竄罪人安寬濟。以兼濟之兄。鷹犬厚謙。同惡相濟。罪雖止此。已難免邦刑。而元惡追律之後。結爲切姻。苟非不道。無忌放恣。胡至此極。而特敎全釋。遽出群情之外。使懲討不嚴。醜類無所畏忌也。臣願極收寬濟特放之命。以嚴王章。且臣向守萊府時。以屬邑習聞寬濟之在梁山也。依藉賊勢。貪虐窮民。遺臭至今。若經一番行査。其所不法。欲掩不得。乞命道臣嚴覈痛懲。兼彰癉惡之典焉。臣於前修撰李頤祥處分。尤有所不敢安者。頤祥之言。不過責備飭勵以嚴懲討之義。臣方惶愧之不暇。而言者受罪。臣獨冒據。乞賜恩勘。以安賤分。批以。沫血之請。激切懇到。愈往愈摯。不有赤心。安能若此。雖然予亦有商量然也。李國觀事依施。安寬濟事。爾言亦是。依施。而聞在梁山。遺臭至今云。移配他道。所引今無可嫌之端。爾其勿辭。從速察職。
정조 1년 · 목
予曰。具明謙事。更思之。終有可疑之端。蔡弘履如無往復營裨之事。則卽是明謙之誣罔。如或往復。則卽是弘履之所失。以此以彼。不可不一問於往復禆將而後處之也。國榮曰。聖敎誠然矣。欲知其眞僞。固當問於禆將。而似有以禆證帥之嫌矣。予曰。此則不然。只問其弘履之密囑於禆將與否。少無證帥之嫌矣。
정조 1년 · 강
御熙政堂。行朝講領經筵徐命善。知經筵吳載純。特進官洪樂性黃景源。參贊官任希簡。檢討官。朴祐源南鶴聞。持平宋銓。記事官鄭東浚徐龍輔。
정조 1년 · 목
請論語。○予詢佑源曰。今日爲學製云。然乎。佑源曰然矣。予曰日勢已晚。多士之來會。想已久矣。儒臣先退。卽爲設場可也。予謂命善曰。大司諫又爲陳疏。可謂有懷必陳。誠可嘉矣。命善曰。隨聞隨陳。甚得臺體矣。
정조 1년 · 목
敎曰。副提調持加減交濟湯人侍。予曰。卽見都憲之疏。則䘱闕與言事皆切實矣。國榮曰然矣。予曰。柳戇疏中。朴在源等論罪果是矣。論啓之人。若是有服。則其在敦親之義。固當圖避之。曰以同宗遠戚。擧皆爲引。則誠如柳戇之言。懲討之人。其將無乎。國榮曰。聖敎誠然矣。予曰。昨見內局艸記。則牛黃麝香之進排者。各爲近三百部。以此觀之。則他藥材進排。必倍於此。臘劑所入。何若是夥然乎。國榮曰。此雖年例應行之進排。而量其丸劑所人之數。則牛黃麝香進排之數。大抵過多矣。予曰。臘劑所入。必不若是之多。當此經費匱竭之時。貢價之多出。亦甚可悶。予意則量其所入。減進排之數無妨。國榮曰。今若猝然減削。則必多呼冤之弊矣。予曰。此則不然。多費經用。作爲渠輩囊橐。實無義意。流來定例。今不可猝地變通。而此亦從當商議。一番釐正矣。國榮曰。似然矣。予曰。以醫女之不閑醫術。曾有飭敎。而近以待令差備者見之。非但脈法之全未解得。論症議藥之際。不分表裏輕重之別。如是而將焉用哉。良覺寒心。國榮曰。是可悶矣。予曰。時時申飭醫官。以爲加意敎習好矣。
정조 1년 · 강
以閔游爲咸安郡守。吳命久爲松禾縣監。成鼎鎭爲務安縣監。竝口傳也。
정조 1년 · 강
命具明謙褊禆。令攸司嚴問其闕點委折。
정조 1년 · 목
敎曰。惟曲與直。在於兵使郡守二人之中。其在棕核之政。固當辨別。使當之者不在䵝抹之科。而特以陽至隔夜。了當爲主。只命放送。而更思不必更爲就理。其中關係誣罔事。卽是聚點時營禆往復也。論以訟理。雖不可以禆證帥。至於蔡弘履密囑與否。渠之果爲其間往復委折。但令推問。則不涉證帥之嫌。而本事亦當收殺。所謂具明謙之褊禆。令攸司嚴問其闕點之委折。取招以啓。
정조 1년 · 강
大司憲李徽之上疏乞遞。仍陳諸條。賜批。
정조 1년 · 목
疏略曰。臣於昔年以諫職入侍也。俯伏侯譴之際。憲府不議而發啓。臣容旋不周。情事未暴。姓名渾參於不當參之啓。以致人言之峻發。又叨是任。重被僚臺之斥。臣徒畏義分。冒沒出脚。則臺閣自臣輕矣。乞遽臣職。以安微分。臣有區區憂愛之忱。不忍含默。惟聖明澄察焉。臣愚竊以爲我殿下願治之志未得要道而篤行。綱紀不擧。德化未究。臣僚徒盡苟安之套。風俗無丕變之化。此所以恥當世而怨明主者也。科製之特詢變通。願堂之初命革罷。甚盛擧也。而姑且中止。未免仍舊。臨朝聽政。求治勤摯。而反歸虛文。臣實惜之。今日三司請討之賊。王章久屈。逆黨未除。殷憂無窮。尤不可不廓揮乾斷。早絕亂根也。財力。有國之不可無者。顧今內外府庫枵然。或有水旱之災。不虞之患。將何以猝辦緩急之用乎。殿下苟能留意於是。自然歲計有餘。以待不時之需也。生民休戚。係於守令。欲擇守令。則宜選初仕。臣謂依守令薦之例。正三品以上。各薦三人。書送選部後。或犯科則薦主亦罪。而前已通籍者。該郞書其前後功罪。作爲一册。有功者先用。雖無功亦無罪者次之。有罪而重者。勿爲㼼復。則官方庶不淆雜矣。伏惟採納焉。批以。首陳袞闕。方懋省勉之道。而科制事。願堂事尙今抛置者。或慮新制之不如舊法也。或因更革之未遑取捨也。懲討之義。非不知也。靳允於三司。意非不在也。節用事亦當留意。初仕之薦。通籍之考。卿言似有所見。下該曹稟處。卿其勿辭察職。
정조 1년 · 강
副修撰南鶴聞陳疏。乞遞春秋兼銜。批下該曹稟處。
정조 1년 · 목
鶴聞與右承旨任希簡。有從男妹應避之嫌也。
정조 1년 · 목
敎曰。親祭齊戒相値。再明日次對。明日爲之。又敎曰。明日次對。大司諫柳戇。一體牌招。
정조 1년 · 강
命漳水漂人還送咨文。下送灣府。傳送北京。
정조 1년 · 목
備邊司啓言。全羅監司鄭元始狀啓。以爲異國人二十四名。漂到於珍島郡玉島後洋。而考其票文。則漳州府商舡。旣願水路速歸。待其還送狀聞之來。令撰出咨文下送灣府。使之傳給鳳城將處。請傳送北京。允之。
정조 1년 · 강
大司諫柳戇疏論李昌漢等。賜批。
정조 1년 · 목
疏略曰。臺閣國之重選。獻納李昌漢。不卞魚魯。濫竊科第。露醜於殿庭製述之日。而充擬於言責之任。持平洪秉聖。身爲御史。挾娼渡海。纔經流宥之典。遽置風憲之職。竝命改正。以重臺選。咸安邑有積痼之弊。前郡守李宗榮陳疏稟處。方多釐革之擧。付之生手。民必失望。旣出其代。遂事勿說。而此亦銓曹不善審量之致。當該銓官。從重推考。以明飭勵之意焉。臣於陳疏後。追聞李煥龍李載運金樂道亦在放釋中。比之鳳煥輩。所犯差有輕重。而鬻文墻屋。壞誤士風之罪。宜無異同。乞收成命焉。批以。李昌漢洪秉聖事。以不嫺文詞與風流罪過。改正臺望之請。如爾在言地者之言固是矣。其視朝廷尙寬之政。能無刻削之歎乎。銓官事。不過官師相規。依施。李煥龍等事。予不曰無罪。當其發配之始。旣不能納招其鬻文於某某人姓名。則終非明其爲賊之義。而況當大霈。有此疏釋之命矣。爾其勿辭。從速察職。
정조 1년 · 강
持平宋銓疏請還收重根酌處之命。仍乞遞。賜批。
정조 1년 · 목
疏略曰。臣於朝筵傳啓退出之後。始得見三覆時下該曹判付文案。則重根之闕庭抽刃。李彛永之白晝殺人。李㖯伊之僞造印曆。俱係罔赦之律。而只以我聖上好生之德意。皆有減死定配之命。今此三囚。罪在必死。臣謂竝還收酌處之命。一依本律勘斷。所不已也。臣新從外土。漠未聞知。倉卒登筵。未及論啓。言旣後時。罪著溺職。乞削臣職。以安微分。批以。爾其勿辭察職。
정조 1년 · 강
持平洪秉聖上疏乞遞。仍懲討。賜批。
정조 1년 · 목
疏略曰。臣於向年。孼由已作。自陷大戾。榮塗一步。若隔前生。忽伏承柏府新命。誠不知何以得此於聖明之世也。噫臣積經憂畏。萬念灰令。乞命遞改。嗚呼。殿下視今日爲何如時也。亂賊無所懲畏。義理由此䵝昧。此所以前有若淵之跳踉。後有後翼之嘗試者也。臣竊痛心焉。願賜允兪。且臣於啓覆時。三罪人減死之命。竊有所訝惑者。三尺至嚴。不可以好生之德。失之太寬也。臣謂收還三罪人酌處之命。斷不可已也。批以。予非忽於懲討也。傅生三囚事。亦有酌量者。爾其勿辭察職。
정조 1년 · 강
御熙政堂行晝講。仍行次對。知經筵蔡濟恭。特進官鄭弘淳。承旨李鎭衡。玉堂朴祐源南鶴聞。記事官鄭東浚徐龍輔金勉柱。宗臣西淸君煋。武臣李策。
정조 1년 · 목
講論語。○濟恭曰頃以僞造印信事干連兩班二人。今已捉囚。而朴斗杓。則以不與兩班爲之納招。吳海昌。則以謂受印於鄭趙兩班云。海昌已爲自縊而死。實無下手處。甚爲難處。故敢達矣。予曰。朴斗杓初捧結案。則以兩班納招。今忽變辭。何也。濟恭曰。此則初不能忍杖。强以兩班納招云矣。予曰。以此以彼。已爲疑獄。而海昌雖死。旣以受印於兩班爲言。則揆以獄體。不可不一問。所謂鄭趙兩班。刑推嚴問後。更爲草記可也。濟恭曰。武科時代射人。今始捉到臣曹。而其中一人。卽出身云。當移義禁府矣。不可自下擅便。敢達矣。予曰。此雖微細之類。而旣是出身。則莫如守典。更問前例後移送禁府可也。濟恭曰。晉州殺獄事。初因奴婢之訟。終至殺獄。而至有婦女擊鼓之擧。然所殺者卽其婢夫。而其妻與子。卽奴婢也。其夫死後。其子告官。此則便是奴告主也。臣意則實爲難處。故敢達矣。予詢大臣。領議政金尙喆曰。初以推奴事起訟。而事在久遠。已過百年。則到今起訟。似涉如何。且所殺者旣是奴屬。則亦難償命矣。予曰。更爲回啓。予曰。泮製之每朔一抄。甚爲便好。若自朝家另加申飭。則豈有不行之理乎。右議政徐命善曰。若自朝家申飭。則豈有不行之理乎。予曰。或有陞學罷之之議。而予意則不然。雖以禮樂之敎言之。不可一向以禮節之。禮與樂互爲體用至如陞學亦爲士子鼓動之道。其不可廢也明矣。尙喆曰。勸多士之道。莫如升庠矣。予曰。月三講之規。卽 列聖朝盛事。而近久不行。實非勸多士之意。此後則申復舊典好矣。至於居齋儒生。久未召見。想多抑菀之歎矣。
정조 1년 · 강
許施東伯橫城縣還穀變通。及江陵府牟還作錢之請。
정조 1년 · 목
領議政金尙喆啓言。江原監司金履素狀啓。以爲庚辰年原州鎭營移設橫城後。每年公用。以本縣常賑租三百石劃給。營將軍官料米太三十人石零。又以元會穀逐年會減。故還穀漸縮。今以本縣及附近邑某樣還穀中。租太限四千石。或相換或移劃。別作軍餉穀。盡分取耗。三百三十八石六斗。則每年公下。而至於放料大小米。則以租折下後。餘數仍付元穀。年年殖耗。庶可免穀物耗縮之患。請令廟堂稟旨分付矣。如是變通。似甚便好。依此擧行之意請分付。從之。又啓言。頃因江陵府使柳義養所啓。本府弁還作錢事。令道臣定數狀聞之意。有所分付矣。江原監司金履素狀啓。以爲江陵弁還數甚夥。然發賣換貿之際。吏屬作奸。民受其害。且各邑詳定。通計不足。則以本道句管穀發賣充報。自有定式。今此春弁四千五百石。依癸巳耳弁發賣例。作錢充報於各邑詳定不足之代。請令廟堂稟旨分付矣。道臣所論。誠爲得宜。依此擧行之意請分付。從之。
정조 1년 · 강
領議政金尙喆。以濟州牧災實狀覆啓。
정조 1년 · 목
尙喆啓言。濟州牧使黃最彥災實分等狀啓。以爲本島穡事。均被風雨之災。木麥大小豆。受災滋甚。尤極里則某樣所捧中。參酌蠲減。舊還今姑停退。各寺奴婢身貢米。每口二斗減一斗。男丁大同米。五升減一升收捧。山屯馬驅點。今年當次。故依例擧行。而軍兵操鍊。則驅馬之年。旣有停操之例。停止。逃老故雜頉之類。隨闕充定。待明春哨司鍊而擧行等事。固當稟旨。而一事往復。動費累朔。每致不及。故依前例姑先擧行。請令廟堂稟處矣。依狀請施行之意請分付。從之。
정조 1년 · 목
領議政金尙喆啓言。管城將李廷壽。方移副總管。而政當捧糴之時。有難遞易云。總管之任。請今姑許遞。從之。
정조 1년 · 강
飭諸道戢盜之政。
정조 1년 · 목
領議政金尙喆啓言。畿湖年事。未免歉荒。近聞竊盜之患。轉益熾發云。諸營將討捕之政。申嚴董戢之意。諸道道帥臣處。更加嚴飭。請俾有實效。從之。
정조 1년 · 강
命守令解由。遞任三朔內磨勘。
정조 1년 · 목
戶曹判書具允鈺啓言。凡守令遞任後。解由文書。榮華門反貼京司磨勘。自是法典。而近來或有以一張所志。欲爲磨勘者。後官解由。因以見拘。此後則遞任三朔內。當該色吏。依例上京磨勘事請。幷出擧條申飭。從之。
정조 1년 · 강
命別營軍兵料。米以南漢軍餉捧留先爲取用。
정조 1년 · 목
戶曹判書具允鈺啓言。目今別營軍兵料米。多有不足之慮。南漢軍餉之捧留松坡倉者二千五百石。先爲取來。以爲補用似好。故敢達。從之。
정조 1년 · 강
命兩南軍作米。屬之地部。從便處之。
정조 1년 · 목
戶曹判書具允鈺啓言。向日筵中。以明年經用之苟簡。已爲陳達。而兩南軍作米中。取用似好。請下詢大臣處之。予詢大臣。領議政金尙喆曰。向日度支之請。得關西米。有難一向取用。兩南軍作米亦多劃給之例。湖南一萬四千石。嶺南六千石。屬之地部。勿論船運與發賣。令本曹從便處之似好矣。從之。
정조 1년 · 강
以洪國榮爲弘文提學。前望也。
정조 1년 · 강
御誠正閣。行到記儒生製述及居齋儒生殿講。試官洪國榮徐浩修朴祐源南鶴聞。
정조 1년 · 목
下敎于儒生等曰。粵自 列聖朝。有月三講之規矣。近久不行。殊非育菁莪之美意。故欲爲申明舊典。玆召爾等。一則復古規之意也。一則勸多士之意也。今日則以家人父子之意。召試爾等。簡率禮貌。不爲分坐。且許同坐。勿以今番之如是。後於科場有亂雜之弊焉。且欲出有用之文。以試汝蘊抱之才。而日力差晩。故玆揭表題。此雖非賜第之科。必加意善做。毋或曳白。以副勉旃之意。○命儒生進講。講畢。命考製述試券。取李台漢等四人。
정조 1년 · 강
御春塘臺。設武科殿試。試官金尙喆鄭弘淳張志恒李柱國尹禧東李儒慶申應周。
정조 1년 · 목
自內詣春塘臺。予謂尙喆曰。武科今幾畢試而入格之數。如是太少。反不如文科之數。或以規矩之太峻而然乎。尙喆曰。入格之數。只滿三人。誠甚怪矣。予曰。直赴之數爲幾何。尙喆曰。爲十三人。畢試訖。予謂弘淳曰。方欲還內。禁軍如未及待令。置之可也。乘輿出靑陽門。由仁和門還內。
정조 1년 · 강
召見樂院副提調洪國榮于誠正閣。
정조 1년 · 목
敎曰。副提調持加減交濟湯入侍。予曰。赴方之事。當初法意固好矣。欲使新進武弁稔知邊方風土及山川險夷。以需不虞之用。而近來則不然。有形勢者。納米圖免。無形勢貧窮者。迫於令甲。不獲已往赴。而殆若死地。此豈設置之本意乎。良可寒心。國榮曰。今則赴方便作文具。反貽弊邊民矣。予曰。然則勒令往赴。甚不緊矣。予曰。卽見徐逈修疏。則言固是矣。而至於洪良浩事。予所以特除邊邑。蓋出於不棄之意。而承宣之論斥。若是甚緊。似涉過矣。國榮曰。良浩邊邑之除。雖出於聖上無物不遂之意。而以良浩處地。烏可免此等人言乎。
정조 1년 · 강
御熙政堂。行儒生月三講。試官洪國榮徐浩修朴祐源南鶴聞。
정조 1년 · 목
儒生宋獻圭等。以次進講。
정조 1년 · 강
應製入格人。施賞有差。
정조 1년 · 목
敎曰。居齋儒生。製述居首生員李台漢。論語一部。之次進士金禧燮。進士金善永。進士李世基。各紙三卷筆五枝墨三笏。殿講略齋居首幼學金廷龍。上齋純通生員朴命燮。進士姜彙斌。進士李長演。各紙三卷筆五枝墨五笏賜給。掌議宋獻圭徐弘輔。色掌尹毅東李敎明。各紙二卷筆三枝墨二笏賜給。
정조 1년 · 강
御熙政堂。行晝講。同經筵金鍾秀。特進官金魯鎭。承旨徐逈修玉堂李謙彬南鶴聞。記事官鄭東浚金勉柱。記注官金鳳顯。安川君烓。武臣洪雨輔。
정조 1년 · 목
敎曰。副提調持加減交濟湯入侍。國榮曰。 王大妃殿問安。今則夬復乎。予曰。大勢幾至快勝。而小小餘症。終未顯減矣。予曰。安聖彬之屢牌屢違。亦涉過矣。國榮曰。改正玉堂之撕捱。無或怪也。予曰。日本答書。非參議則不可擧行乎。國榮曰然矣。予曰。山林則杳無幡然之望。而日本答書。則便同時急之事。殊甚可悶矣。予曰。武科三人之出。前或有之乎。國榮曰。此前所未有矣。予曰。會試規矩之三技取二技。似或太峻而然乎。國榮曰。風日不順。故擧子似不得盡其才矣。予曰。新恩政事之只是單付二望。此亦希罕之事矣。國榮曰。如無他窠。只付新恩。此是古例矣。予曰。俄見宮墻畢築艸記。許多頹圮處。未寒前能爲畢築。甚可幸也。國榮曰。非但速成。比舊堅固矣。予曰。軍門擔當設築。故能事速築堅。若使紫門築之。則必不成貌樣矣。國榮曰然矣。予曰。鎗劍軍緊入於侍衛。不可以尋常凡軍排立。此後則軍門別擇其有根着人。定其額數以置好矣。國榮曰。臣當與訓將相議抄擇矣。
정조 1년 · 강
左副承旨徐逈修上疏懲討。賜批。
정조 1년 · 목
疏略曰。向日獄情。其案有三。懷刃也。埋凶也。推戴也。而三案之中。推戴爲本。此所以弘燮澤遂輩之大逆。而所謂樂任者。卽與弘澤兩逆一而二。二而一者也。況啓能窮凶叵測之謀。又欲以樂任爲將任擧事。則樂任之罪。關係尤何如耶。無一人力請發捕。使其偃息牖下。自同平人。國法之失平。一至此乎。且洪良浩邊邑特授之命。是亦意慮之外也。當厚謙勢張之日。若論其黨友之最密。卽良浩也。厚謙伏法之後。良浩之得逭黨逆之誅。於渠幸矣。甄用與否。尙何可論。臣愚以爲樂任不罪。則懲討無可嚴之日。良浩不斥。則堤防無可峻之日。惟殿下深留聖意焉。批以。爾言雖然。予意亦在矣。
정조 1년 · 강
判義禁洪樂性。同義禁李衍祥聯疏自引。賜批。
정조 1년 · 목
疏略曰。臣等待罪金吾。全昧律令。理難倖逭。伏見擧條之下金吾者。以朴東浚擬律失當。諫臣請推。臣等昏謬之失。於是益著矣。其何敢冒沒於議讞重地。以增其僨誤之罪乎。乞遞臣等金吾之任。批以。卿等勿辭行公。
정조 1년 · 강
副提學洪樂命疏陳春秋應避之嫌。乞遞。批下該曹稟處。
정조 1년 · 목
樂命與知館事金鍾秀。有內外徒應避之嫌也。
정조 1년 · 강
副修撰李頥祥上疏乞遞。仍懲討。賜批。
정조 1년 · 목
疏略曰。臣於荒郊病淹之中。伏承玉署除命。玆敢從縣道哀籲。臣生孩未久。風樹纏慟。而榮塗勿居之戒。粗有所受。名場一步。視作鐵限。乞許臣刊削之恩。臣治疏將上。而得接大司諫柳戇疏本。則實是弭天災。靖人心之第一急務。而獨於龜柱事。有所訝惑者。先治黨與。聖經收在。而殲厥巨魁。王章宜先。泛說巨魁之龜柱。只附黨與之後翼者。殊垂首從之律。臣竊爲諫長慨然也。伏願龜柱後翼。依律處斷。能賊之收孥。和緩之正法。逆種之卽時殄滅。兼濟之嚴鞫正刑。一依諫疏允許。批以。予意不淺。爾其勿辭。調理察職。
정조 1년 · 강
獻納洪周萬以母病陳疏乞遞。批許救護。
정조 1년 · 강
禮曹參議金亮行上疏乞遞。䁑批。
정조 1년 · 목
疏略曰。春官特除之命。不知聖明何取於臣。而又有此格外之殊恩也。蓋國家用人。典章具在。是職之不以蔭官參。自古已然。且臣伏聞本曹方有倭書修答之事。而成命之下。迄未擧行。尤增悶蹙。亟遞臣新授職名。批以。爾章又到。巽讓愈摯。虛佇之餘。良用愧歎。前後疏批。布悉予懃懃之意。冀回爾邁邁之心。每讀爾章。未見爾造朝之語。顧予招㣣之禮。不免爲虛文之歸。予於前史至虛禮而招㣣處。未嘗不發歎。則予恐後之視予。或如予之視前也。以是愧歎之外。益覺悶然。所辭本職。日本答書。事係不輕。令該曹考例稟處。爾其體予至意。卽起幡然。以副予側席之望。仍命遣史官傳諭。
정조 1년 · 강
御熙政堂行晝講。召見下直守今。知經筵鄭尙淳。特進官金萃鎭。承旨吳載紹。玉堂沈有鎭南鶴聞。記事官鄭東浚金勉柱。記注官金鳳顯。宗臣安昌君燝。武臣田見龍。持平金翊休。
정조 1년 · 목
講論語。○龜城府使權拭進伏。予曰。自桂坊時已知汝矣。下往後努力爲治。可也。
정조 1년 · 목
敎曰。副提調持加減交濟湯入侍。予曰。宮城纔已告畢。而日寒漸劇。灰土成凍。必有頹圮之慮。如此則徒費許多財力。恐未免歸虛。是亦可悶。國榮曰。今番全以熟石堅築矣。予曰。明日次對。依例爲之乎。國榮曰。別無時急稟定之事。故將爲頉稟矣。予曰。日寒若此。宿衛軍兵之長處冷地。內巡軍之長夜呼寒。心甚矜悶。國榮曰。宿衛軍則自臣營時給炭石。內巡軍則各其營門造給靑襦衣。足可免凍寒之弊矣。予曰。關內諸處守直軍襦衣。昨冬已爲申飭。而造給之時。恐有依前單薄之慮。自政院招戶郞一番申飭可也。
정조 1년 · 강
右議政徐命善箚請繼後。賜批許之。
정조 1년 · 목
疏略曰。臣德薄命畸。年將六旬。尙無一子在側。昔人所云老而無子。知擠溝壑者。殆臣之謂矣。臣從父弟黃州牧使臣命敏第二子潞修。爲臣之子。伏惟乞允所請。俾臣得免於無後不孝之罪。批以。以卿心事。晩無一子。常以爲歎。今覽卿章。可謂慽矣。特許所請。仍命遣史官傳諭。
정조 1년 · 목
刑曹啓言。罪人李彝永刺殺仲連。罪係一律。依法典照律。允之。
정조 1년 · 강
御熙政堂。行晝講。知經筵鄭光漢。特進官李重祜。承旨李亨逵。玉堂沈有鎭南鶴聞。持平兪岳柱。記事官鄭東浚。記注官金鳳顯。
정조 1년 · 목
敎曰。副提調持加減交濟湯入侍。予曰。燒木事。工判已査得云乎。國榮曰。今方査實矣。予曰。注書出去。工判斯速査覈。卽爲入侍事分付。予曰。燒木分丹之弊。非近日創出者。其襲謬流來已久云。若究其源。屬公其偸食之物。則徒致騷燒而已。不如釐革弊源。更爲定式也。國榮曰。聖敎允當矣。
정조 1년 · 강
命進排燒木減斤委折。工判親執査覈。
정조 1년 · 목
敎曰。其人進排。有溫堗燒木名色。而定例每丹重五十七斤。昨年以前。因其督徵。每丹重至於百餘斤。其爲貢人之倒懸。明若觀火。予果於昨春。法外濫捧斤數。一幷蕩減。使之準定例斤數進排。意謂自此貢人庶或息肩矣。俄以燒木事有稱量之命。而丹重只是三十餘斤。或以貢人之減斤進排爲意。渠輩以爲燈燭房下人之三丹分作五丹。而二丹消融。故自不免減斤云。此非貢人之罪也。昨年申飭果如何。則差備下屬。焉敢復若是侵徵偸食乎。其間必有委折。事實之信否。貢人及差備下屬處。工判親執査覈後入侍。當有處分。以除貢人之弊。
정조 1년 · 강
召見工曹判書洪樂性于誠正閣。
정조 1년 · 목
予曰。燒木事果已査得乎。樂性曰。使之査覈。則御座溫堗所炊木外。一番入庫木爲五丹。而五丹內三丹。則分作五丹納之。而其餘二丹。自貢人處。以銀折價受之云。此則有異於討食。便同偸食。而蓋此弊非近日之創出。襲謬流來。則已久矣。予曰。斤兩之減。專由於分丹之故也。此雖曰流來謬習。本非元定名色。則便同偸用矣。昨年以前。則一丹爲百餘斤重。故特軫貢人之弊。依本定式。以五十七斤定給矣。近日則一丹不過爲三十餘斤云。故使之査問。則一丹之五十七斤。定數自在。而每丹除出二十餘斤。故如是減斤云。雖是流來之謬習。而昨年申飭之後。所謂次知中官。不卽陳白。因以掩置。殊極痛駭。然到今一幷屬公。則實非軫恤之意。入庫及頒賜燒木。則每丹五十七斤內。十七斤則除出。以分劣名色給之。而每丹以四十斤更爲定式施行。則在渠輩所損不多。名色亦正。此甚便好。此後則以四十斤定式也。予曰。朴東浚議律。何以爲之乎。樂性曰。以濫殺官吏之罪。考諸大典。則極律不過爲永不敍用。而臺諫則以更加勘律爲請。此律之外。更無可據之律文矣。予曰。後日次對議處可也。
정조 1년 · 강
飭燒木斤數侵徵之弊。
정조 1년 · 목
敎曰。聞工判所奏。此非討食。卽偸用。向者五十餘斤之爲百餘斤。此濫捧也。謂之討食可矣。今此三丹之分作五丹。而二丹消融。不可謂之濫捧。卽與貢人相議偸用者也。此弊雖非昨今年創有之事。而昨年燒木每丹斤數。準式例釐正之後。當該次知之中官。曾無一言陳白者。又復如前襲謬。紀綱之掃地姑毋論。在渠輩人事道理。極可駭然。何足說也。且昨春次知中官有罪斃者。姑徒廣蕩之意竝勿問。本事雖極無據。千餘兩銀子之所分食者。一竝屬公。殊非軫恤口腹之意。以今更爲定式者。工判旣承筵敎。使貢人知之。今所定式。以其瑣屑。雖不傳敎。在貢人別無所損。在中官名色亦正。如是之後。雖一箇之木。一立之錢。復有侵徵之事。燈燭房所屬。不但嚴懲。不言弊之貢人亦當重勘。亦爲嚴飭。
정조 1년 · 목
予曰。俄者傳敎何如。國榮曰。處分誠得當矣。予曰。掖屬之作弊於貢人。非一非再。而至於燒木偸用事。尤萬萬痛駭。初欲究覈嚴處矣。旣食之物。有難徵出。且次知中官已罪斃。姑徒寬典。竝爲勿問矣。國榮曰。渠輩偸用掩置之罪。實爲難赦。而今此蕩滌勿問。非但渠輩之感祝。其在乞容之聖德。尤益卓越矣。予曰。自此定式以後。貢人庶可息肩矣。國榮曰。在貢人可謂罔極之澤矣。
정조 1년 · 목
予曰。 和陵　定陵石物之折傷。尙不修改。每致顚仆之患。殊甚欠敬。何以則爲好耶。國榮曰。年久石物。不可改設。傷處以油灰塗着之外。無他道矣。予曰。雖以油灰塗着。爲風雨所剝落。則還爲顚仆。是可悶也。予意則傷處以銅匣環着。則此可爲支撑之道矣。國榮曰。此亦無妨矣。予曰。具明謙奪符宣傳官。昨已入來。而具明謙則尙無消息。拿來都事之稽緩。推此可知。極爲駭然。國榮曰。宣傳官則奪符後不可暫時遲滯。倍道上來。故先於罪人之行矣。予曰。該房之做錯。已無可言。而至於政廳承旨。亦難免不察之失矣。改差傳旨未踏下之前。豈可遽然入下直乎。國榮曰。此亦極是疏率之事矣。予曰。政官亦何以輕先備擬乎。國榮曰。政官只憑政院現告而備擬。安知事狀之如許乎。予曰。此三望筒。當爲勿施矣。國榮曰。似然矣。予曰。柳孟養陳疏。是何事也。如此微細之事。微末小官。敢控自引之章。此無他。堂陛不嚴之致也。至於承旨之捧納。亦是意外。旣爲經出。則請推啓辭。猶或可也。而上疏之捧納。極甚駭然。國榮曰。傳旨之混同捧入。旣是妄率之擧。而因此而承旨旣被重勘。則注書自首之章。事或然矣。而院中之不爲退却。亦爲不審矣。予曰。以本事言之。注書雖言及現告。該房則當詳審後捧傳旨。今乃矇然不察。混同捧入。反欲歸罪於注書乎。國榮曰。聖敎然矣。
정조 1년 · 목
予曰。近日堂陛雖不嚴。柳孟養不過以小官。至有陳疏經出之擧。事涉猥越。原疏勿施可也。且以該房事言之。臺諫去就。何等重大。則詳審後捧傳旨可也。而末乃歸罪於注書。其可成說乎。該承旨不察之失。於是乎大矣。亨逵曰。臺臣去就。實爲重大。而如是輕捧傳旨。該房不察之罪。在所難免矣。
정조 1년 · 강
定陵　和陵文石長明臺折傷。命以銅匣護着。
정조 1년 · 목
敎曰。北伯狀啓中。 定陵　和陵文石長明臺折傷。自數十年奉審時執頉。尙不修改。豈以事係重大之致而然乎。新改雖難輕議。但爲塗灰。殊甚疏漏。待明春道臣更爲奉審。以銅匣緊緊護着。事甚便當。以此分付該曹。
정조 1년 · 강
罷承旨吳載紹職。
정조 1년 · 목
敎曰。違牌臺諫改差之命。卽指傳旨未下。李敬一一人。則該房何敢以臆見幷捧改差傳旨乎。柳戇等之違牌傳旨。旣以只推命下。則混置現告者。非但未能照察。雖在惟久之地。臺諫去就。何不詳審至此。然則如大司憲趙時浚。亦是違牌而只推者。何不同捧現告乎。其所擧行。甚爲矇然。其在重臺閣之道。不可薄推而止。該房承旨吳載紹罷職。
정조 1년 · 강
命李敬一牌招就職。
정조 1년 · 목
敎曰。大司諫司諫正言一望。竝勿施。此是該房承旨不察之大者。臺臣則少無引義之端。以此申飭行公。仍今牌招就職。
정조 1년 · 목
敎曰。禮曹參議李秉模。承旨除授。
정조 1년 · 강
命前承旨吳載紹罷職不敍。
정조 1년 · 목
敎曰。大司諫柳戇。昨於違牌傳旨。以只推書下。故朝者該房旣請牌招。未下批之前。混以違牌臺諫捧傳旨。此三罪俱發。不可能職而止。前承旨吳載紹。罷職不敍。
정조 1년 · 강
命柳孟養疏勿施。
정조 1년 · 목
敎曰。近日堂陛雖不嚴。小官焉敢若此。疏辭適足以添吳載紹之罪。何必給之。此上疏勿施。
정조 1년 · 강
有政。吏曹判書金鍾秀。參議李義翊。
정조 1년 · 목
敎曰。在外玉堂。違牌臺諫。一竝改差。又敎曰。政事當日爲之。○以李殷模爲正言。朴在源爲校理。李儒慶爲修撰。林蓍爲副修撰。洪樂命爲戶曹參判。
정조 1년 · 강
知敦寧李徽之疏陳無敦寧乞遞。批下該曹稟處。
정조 1년 · 강
修撰安聖彬上疏自引。賜批。
정조 1년 · 목
疏略曰。臣於見職。有難冒之勢。年前洪彬之驀地詆斥。誠可駭怕。到今時移事冷之後。雖不足掛諸齒牙。在臣處義。唯當自引而已。乞遞臣所帶之職。批以何過撕捱。爾其勿辭察職。
정조 1년 · 강
命許★(氵+近)等照律放送。兪彥鉉勘放。李尙直議處。申玏定配。
정조 1년 · 목
義禁府啓言。昌城府使許★(氵+近)還穀逋欠。所當請刑。而曾經宣傳官。請議處。又啓言。寧邊前府使金熤冒犯加分。曾經侍從。請議處。又啓言。龍川前府使李再煥還穀加分罪。請刑推得情。又啓言。李東植金煹等加分罪。請脫律。幷敎以。依同罪他守令。今日內照律放送後艸記。又啓言。晉州前牧使兪彥鉉。以許儆上言事拿問定罪。敎以。日寒此劇。時牧使捧供。然後可以決折。就理間保放。又啓言兪彥鉉笞五十收贖放送。敎以。如有功議。各減一等。又啓言李尙直逆札傳給。請刑推得情。敎以議處。○刑曹啓言。因慶尙監司李性源査啓。申玏供辭。惟事漫漶。竝加。刑照律事。請分付道臣。敎以。依回啓施行。申玏情節。殊甚可疑。安性漢旣已物故之後。對質無路。屢次刑訊。亦云不小。照律定配。
정조 1년 · 목
敎曰。副提調持加減交濟湯入侍。予曰。申應顯旣是昨日政廳承旨。則不以臺諫傳旨之未下言於政官。而致有不待傳旨而輕議臺望之擧。昨日以此連下嚴敎。而終不以此爲引嫌。反以替書傳旨。猥陳一疏。此何道理。良用慨然。國榮曰。不引其當引之嫌。强引其不當引之嫌。果是做錯矣。予曰。以承旨做錯。注書猥越之事。昨今酬應頗煩。實爲苦悶。國榮曰。臣以一院之長。不能檢飭。不勝惶悚。予曰。卿則雖是一院之長。長處藥院。且兼宿衛。何以盡知院中事乎。予曰。金翊休之詣臺陳疏。是何擧措。旣非時急之事。則傳啓後歸家陳章。亦未晩矣。而諫院違牌。是何等大事。臺啓未傳之前。有若時急者然。忙急論斥。非但臺體之壞損。擧措殊涉駭然。國榮曰。事非時急。而詣臺陳章。極是輕擧矣。予曰。申應顯入來乎。國榮曰。俄已承牌云矣。予曰。恕以生疏。姑先越俸。而前後做錯之失。不下於吳載紹矣。國榮曰。伏見申應顯處分傳敎。則實爲薄警矣。予曰。奎章閣攔入一人。訓局皆已棍治云乎。國榮曰。皆已査問。將爲艸記云矣。予曰。日寒若此。關內巡更軍卒。冒寒經夜。必不堪耐。實爲矜惻。襦衣等節。卿須申飭。俾免凍寒之弊可也。國榮曰。臣亦各別申飭矣。予曰。頃日嚴飭後。襦衣果無如前單薄之弊乎。國榮曰。比前稍厚云矣。
정조 1년 · 목
予曰。昨日同副之事。極涉不緊矣。强引不當引之嫌。陳章出。去不以煩瀆爲懼。又捧入柳孟養之疏。有若自已主張者然。事極未妥矣。民始曰。非但全無意義。其在分義。亦涉未安矣。
정조 1년 · 강
持平金翊休疏請違牌諸臺譴罷。
정조 1년 · 목
疏略曰。合辭之請。久未蒙允。神人之憤未洩。在臺閣之道。所當齊聲請討。而惟彼薇垣多臺有若無事。臣誠慨然也。前諫長之諉以被斥。其所引義。容或可矣。至於或不思輿疾之義。或强引不當之嫌。偃便圖遞。宜有譴責之罰。而今此改差之命。失之太恕。臣謂前諫長外諫院違牌諸臺。竝施譴罷之典。斷不可已。
정조 1년 · 강
命承旨申應顯越俸一等。持平金翊休遞差。
정조 1년 · 목
敎曰。同副承旨申應顯事。極涉不緊矣。以贊書傳旨。强引不當引之嫌。而至於昨日。政官之不待傳旨。輕擬臺望。此非銓曹之失。卽政廳承旨不以傳旨未下言於政官之致。伊時旣以此屢下嚴敎。則自上飭敎。佯若不知。只以皮裏之事。陳章出去。少不以煩瀆爲懼。又若柳孟養之疏。尤何等猥越。則捧孟養之疏。呈自已之章。有若主張者然。近者予以止輦受言之義。雖尋常章奏。必皆漫應。而流弊至於此甚。若此不已。堂陛紀綱。其將委靡而掃如矣。應顯非不知重勘。而原恕之。則或不無生疏之致。原疏給之同副承旨申應顯。姑先越俸一等。此後復以吳載紹之事。有此煩瀆之擧。則是以載紹之事。貽君父之勞。予之酬應。不已疲乎。政院知悉。又敎曰。持平金翊休之疏。有未安者。旣已詣臺。則以啓辭爲之可也。身在臺廳。汲汲上疏。有若時急者然。風憲之地。不可任其壞損之習。持平金翊休遞差。
정조 1년 · 강
命承旨申應顯牌招。
정조 1년 · 목
因應顯牌招啓辭。敎以何必牌招。而所惜者四百年院規。允之。
정조 1년 · 강
命艸注紙白綿紙油芚薍䈴蘆䈴入于 惠慶宮。
정조 1년 · 목
敎曰。艸注紙五十卷。白綿紙五十卷。四油芚十五番。六油芚五番。薍簾二十浮。蘆簾五浮。入于 惠慶官。
정조 1년 · 강
命羅州漂人發送咨文轉送北京。
정조 1년 · 목
備邊司啓言。卽見全羅監司鄭元始狀啓謄報。則以爲異國人二十二名漂到於羅州都艸島前洋。而問情。則俱是福建省漳州商舡之漂流人。情願從水路還歸云矣。待其還送狀聞之來。撰出咨文。下送灣府。傳給鳳城將處。請轉送北京。允之。
정조 1년 · 강
命時囚李再煥勘放。許★(氵+近)保放。
정조 1년 · 목
義禁府啓言。時囚李再煥。照律放送後艸記事命下矣。杖一百收贖。告身盡行追奪。昆陽郡定配。請押送。敎以。如有功議減一等。又啓言。時囚許★(氵+近)。照律放送後艸記事命下矣。令該道道臣詳査啓聞後。請稟處。允之。敎以保放査啓來到後還囚。
정조 1년 · 목
敎曰。副提調持加減交濟湯入侍。予曰。倭胡之漂泊狀啓。連續不絕。大抵今年風災。天下似必同然矣。國榮曰然矣。予曰。俄見李在簡之疏。則以銓郞之臺望不爲簡問爲引嫌。郞廳何不簡問云乎。國榮曰。新除郞廳。全昧古例。遽爾擬望入啓云矣。予曰。臺望旣是通淸。則宜乎簡問於不參堂上。而不此之爲。直爲入啓。極涉疏率矣。國榮曰然矣。郞官之事。雖緣生疏。而爲其堂上者。必不無自歉之心矣。予曰。諫院諸臺之連日違牌。是何事。國榮曰。其在兼隅。似不得行公矣。予曰似然矣。予曰李湛旣以病落後。則代送首譯。能及於使行未渡江之前乎。國榮曰。使臣一行。近一望當留於灣府。其前可以及期下去矣。予曰。注書望旣非都政之序陞。則初望之末副。又擬於次望。竝爲入啓。翰注之不察大矣。國榮曰。事涉未安矣。予曰。戶曹經用。漸漸耗縮。實爲可悶。國家緩急。所持在於關西。而聞關西諸庫所在。擧皆蕩然云。此後如有用財之事。則何以支堪乎。言念國計。可謂罔涯矣。國榮曰。至於昨今年則連有事故。用財不知幾臣萬。其所匱之。勢所固然。而西關所在財用亦皆枵然云。大小經用。亦無可恃處。尤切憂悶。予曰。軍門留在。或不至板蕩乎。國榮曰。他軍門虛實。未能詳知。而至於禁衛營。穀包幾半腐傷。他軍門推此可知矣。
정조 1년 · 강
命注書望筒更爲擬入。
정조 1년 · 목
敎曰。注書望。異於都政之序陞望。則不待初望之落點。初望之副末。又復檢擬於次望之首副。事甚矇然。當該翰注推考。此望筒勿施。更爲擬入。
정조 1년 · 강
命靈光漂到人。旱水路間從所願馳啓。
정조 1년 · 목
敎曰。靈光漂到人纔到又泊。累次接應之際。凡事易致疏忽。各別申飭。旱路水路間從其所願。斯速馳啓事。下諭于全羅監司處。
정조 1년 · 강
配李再煥于洪州牧。
정조 1년 · 목
義禁府啓言。李再煥如有功議減一等事啓下矣。杖一百收贖。告身盡行追奪。洪州牧請定配押送。允之。
정조 1년 · 목
行禮如儀。○還詣幕次。予曰。李迪輔囚單子入來與否知入。承旨李亨逵曰。姑不入來矣。予曰。何時下敎。而尙不入之。事極駭然。仍敎曰。當直都事拿處。
정조 1년 · 강
王大妃殿進御粟米飮。調竹瀝五匙。薑汁一匙命入之。
정조 1년 · 강
召見下直守令于熙政堂。
정조 1년 · 목
平昌郡守尹在醇進前。予曰。平昌爲關東中災邑云。下往後必努力善治也。狼川縣監李迪輔進前。予曰。爲守令幾處乎。迪輔曰。曾爲豐基郡守。六朔而歸矣。予曰。何爲而速遞乎。迪輔曰。爲下等矣。予曰。因何事爲下等乎。迪輔吞吐半晌。不爲陳奏。予曰。以曾經侍從之人。咫尺下詢。終不仰奏。且擧措駭妄。事未前見。當處分退出可也。予曰。外人則不知裏面。但以斥厚賊爲迪輔事業。良可笑矣。迪輔本以附麗於龜柱之人。聽其招使。腸肚相連。雖有斥謙之事。旣是龜柱之指囑。則不過爲龜柱私人而已。有何可稱之端乎。
정조 1년 · 목
予曰。四道放未放。何至今不爲上來乎。民始曰。極甚怪訝。予曰。遠道則入來。而近道之尙今遲滯。未可知也。予曰。注書出去禁府。今日開坐諸守令議處照律事分付。予曰。李迪輔擧措。極爲駭然。筵體生疏。無或怪也。而問其豐基時下等之事。則趑趄囁嚅。終不仰對。事之寒心。莫此爲甚。民始曰。觀其爲人。則極爲不似。似不堪當於百里之任矣。予曰然矣。
정조 1년 · 목
敎曰。副提調持加減交濟湯入侍。予曰。李迪輔曾不識其何狀矣。今日始見之。非但爲人之不似。前席奏對。擧措倘怳如此。而何能當字收之任乎。國榮曰。觀其人顧其職。似涉過矣。予曰。不稱其職。已無可言。而至於治民。如非綜密剛嚴者。則有難成效。而狼川雖是峽邑。以此貌樣。爲其官長。則難免庚民奚罪之歎。予曰。 王大妃殿氣候。近頗未寧。連進粟米飮。而膈滯之氣。猶未快降。以竹瀝薑汁之屬調進何如。國榮曰。俄聞醫女所傳之言。則皆以爲以竹瀝薑汁調和進御爲好云矣。予曰。各道給災比昨年。多寡爲幾何云乎。國榮曰。七道給災。則不甚夥然。而湖西比昨年最多云矣。予曰。湖西之今年年事。可謂失稔。道臣報災。雖或夥然。若或減削。則難免白地懲稅之患。從優許給。固其宜也。國榮曰然矣。
정조 1년 · 강
命木綿三同。綿紬一同。布一同入于 王大妃殿。
정조 1년 · 강
放定配罪人申大顯等。
정조 1년 · 목
義禁府啓言。定配罪人仍秩申大顯。依啓聞施行。他餘罪人等。令各該衙門請稟處。敎以。申大顯雖是印僞造。未捧結案。當初旣定徒年。大霈之下。宜有參恕之道。特放。又啓言。定配罪人仍秩。依啓聞施行。他餘罪人等。令各該衙門請稟處。敎以。洪和輔罪雖不輕。其所定律。不過徒年。此是遇赦卽放者。而況今番大霈乎。特放。又啓言。屛裔罪人鄭義達。旣已物故。其餘罪人。令各該衛門請稟處。敎以。權恷被臟者。旣已物故。見放宜有首從之別。曺學臣趙來鎭等。所坐不過徒年。李載運屢經大霈。幷放送。金悌行何足深誅。而有難輕放。減等。
정조 1년 · 목
敎曰。副提調持加減交濟湯入侍。　子曰。雖輕囚。不敢處於溫突。旣有　先朝禁令。而昨日送宣傳官。摘奸於禁府。則具明謙諸罪人。入處於馬房云。該府事萬萬駭然矣。國榮曰。昨見備忘。已知事狀。而不在於間中。許接房內。事甚未安矣。予曰。時囚中若有老病而罪且不重。則許其處房。無或怪矣。而具明謙諸人。初非老病。罪又不輕。則不有禁令。許接燠室。誠極寒心。國榮曰。旣有朝禁。則該府之任自許入。尤是不審矣。予曰。此則便同犯禁。固不足論。而若値隆冬。則老病之人。實難長處間中。　先朝禁令。似不過一時下敎。此則不可無闊狹矣。國榮曰。聖敎誠好矣。老病之人。隆冬之時。實有死生之慮。此甚可悶。似有變通之道矣。予曰。今日次對。當下敎矣。予曰。今日次對。有何稟處之事乎。國榮曰。各道狀啓。多有稟處者矣。予曰。方泰輿處分何如。國榮曰。處分誠好矣。其在嚴國法之道。不可不嚴覈矣。予曰。製藥冊子中。蔘劑斤數査出乎。國榮曰。都提調提調。今方査出矣。予曰。馬房許入事好矣。國榮曰。然矣。今則雖有老病人。可免添病之慮矣。予曰。傳敎已言之。而泰輿所犯。若以貪贓論之。則比之前後犯贓。無右於此矣。國榮曰。以現露五十斤言之。價爲累萬兩。如此犯贓。實是罕有矣。予曰。內局査覈。卽速爲之。卽爲草記事分付。
정조 1년 · 목
領議政金尙喆曰。還上停捧。今年亦將爲之。而今則太早。當於後日入侍。隨時仰達矣。予曰。停捧之令。各道隨聞擧行。而無日子定限耶。尙喆曰。然矣。予曰。道有遠近。而聞有遲速。停捧之早晩不均。以日子爲限何如耶。右議政徐命善曰。若以日子爲限。則必有觀望而不納之弊矣。尙喆曰。此後年事豐登。則何必年年停捧乎。予曰。從當更議爲之矣。予曰。禁府所謂馬房之有禁令不得入處。亦甚可悶。將欲下敎矣。予謂命善曰。近來醫官。不知當歸甘草之爲何物者多。故雖堂上醫官。使之應講之敎。匪止一再。則旣曰有文跡乎。命善曰。事甚可駭矣。予曰。今因醫官事有下敎者矣。方泰輿之養育道顯。旣發於賊招。則其罪固已罔赦。而年前與醫女所謂貴蟾。符同於文女。盜竊蔘料者。尤極痛惡。尙不處分者。意雖有在。而至於方孝民之尙在醫官。貴蟾之尙在醫女。豈不可駭乎。命善曰。臣等不知本事。故尙今仍置矣。今承下敎。不勝痛惋。方孝民卽當汰去。而醫女亦當勘罪矣。予曰。方泰輿不可不處分矣。予曰。館試事。大司成後日次對。入侍以奏。
정조 1년 · 강
許施畿營賑穀劃給之請。
정조 1년 · 목
領議政金尙喆啓言。京畿監司權噵狀啓以爲。廣州等七邑被災尤甚面里。景色遑急。歲翻後開賑救活。在所不已。本道所在營賑穀五千石。常賑耗三千石。空名帖四百張。特許劃給事稟處矣。所請誠爲精約。賑穀依請劃給。空名帖亦爲成送之意。請分付。從之。
정조 1년 · 강
命麟蹄等邑設賑。以別備穀劃給。
정조 1년 · 목
領議政金尙喆啓言。江原監司金履素狀啓以爲。尤甚四邑中。麟蹄高城開春設賑。勢所不已。淮陽通川及之次邑尤甚各面。姑觀前頭。次第救恤。別備穀限五千石劃給。道內還穀不敷。實無排巡支繼之勢。咸鏡道德原府交濟穀米太各三千石。忠州楊津可興兩倉正粗租二千石。亦爲許劃事。請稟旨矣。五千石賑穀。何可減削。依所請許施。而至於楊津可興穀二千石。昨年本道旣已移轉。卽今所餘只是數千石。而湖西又方設賑。則此時移粟。勢多難便。北道交濟穀。才經該道大賑。有難區劃。以取請五千石之數。雖或加分。自本道推移取用之意請分付。從之。
정조 1년 · 강
領議政金尙喆。以嶺南賑穀還餉軍田等諸條所請覆啓。
정조 1년 · 목
尙喆啓言。慶尙監司李性源狀啓以爲。尤甚邑不可不冬前設賑。若其面里偏歉處。亦不可不方便救急。私賑備荒帖價等穀十八萬五千三百餘石之中。限二萬石許劃知禮縣。永久安集之方。條陳于後。幷令廟堂稟旨。而其一。知禮縣民少軍多。蠲減之政。宜先於此。京外納布軍四百名。依彥陽等邑例。移屬他邑事也。其一。本縣以金烏屬邑。山城還穀例爲糶糴。而程道最遠。輸納之爲弊滋甚。修城米三千八十八石零之從前捧留山倉者。參量分劃於便近善山等三邑事也。其一。本縣元田畓堇爲一千二百六十九結二十五負二束。而計除新舊頉。餘存實結只是二百十九結十九負八束矣。若於蘇殘間各樣永頉中起墾者。限三年免稅後。降等收稅之意。別爲定式。則元結雖不可遽望復舊。年年起墾降等。則可得數三百結還起。今年災頉中覆沙二百三十一結。自明年亦當爲還起。幷見存實結二百十九結。合爲七八百結事也。其一。本縣二千餘戶。姑無一人流亡者。蓋賴朝家輸軫念之德意。而其所存恤之方。不可以常例論。如軍布結錢之類。亦宜幷蒙蠲減事也。所請二萬石。三色賑穀中使之從便取用。而至於知禮縣納布軍之移屬他邑。修城米捧留本邑。依前糶糴者外。其餘四百九十餘石之分劃於便近二邑事。本縣田畓永頉中起墾者。限三年免稅後降等事。及今年結錢蕩減事。幷依狀請許施。而其中軍布。此是各軍門需用者。雖不可全數蠲減。此邑民事。有不可膠守常例。今年當納者。許令停退之意請分付。從之。
정조 1년 · 강
命安東縣兩堤防築。着意擧行。
정조 1년 · 목
領議政金尙喆啓言。處慶尙監司李性源狀啓。安東縣監金尙默牒呈以爲。本縣松項浦項兩堤之從古堅築者。專爲邑垈。而今秋大水衝破。邑居民家。半成沙場。失今不築則千年古郡。將一朝而廢。第役處浩大。鎭管十五邑烟丁及僧軍。特限三日赴役。與本縣民丁同力防築。束伍軍兵亦爲限二年。一日赴役。俾完大役事幷稟旨矣。依請許施。而若其爲民省弊之道。分付道臣及帥臣。請使之着意擧行。從之。
정조 1년 · 강
許施湖西營賑穀許劃之請。
정조 1년 · 목
領議政金尙喆啓言。公忠監司徐有隣狀啓以爲。道內災荒孔慘。尤甚泰安等二十邑。之次西原等四邑之尤甚之次面。當爲設賑。而營賑穀限二萬石。常賑耗一萬石許劃。空名帖一千張成送事稟旨矣。以道臣狀論觀之。可想湖西民事之可悶。春後設賑。勢不可已。營賑穀二萬石爲先許劃。空名帖五百張。亦爲成送之意請分付。從之。
정조 1년 · 강
命禮部回咨撰出。轉致北京與盛京。
정조 1년 · 목
領議政金尙喆啓言。北京禮部及盛京禮部咨文連爲出來。而以皇帝明年秋出來瀋陽時。不爲遣使問安。有所知委矣。回咨撰出。定禁軍給馬下送于灣府。傳給鳳城將。請轉致北京與盛京。從之。
정조 1년 · 강
嚴飭京外債弊。
정조 1년 · 목
左議政鄭存謙啓言。京外債弊。爲耗財病民之蠹。而至於外方。則其弊殆有甚焉。年前箕營債案。亦已査正。而其他營邑。爲弊自如。蓋其設施之初。則或補公用。或除民役。非無所據。而目下之小利。不能償日後之巨弊。一夫負逋。害及九族。初則散給吏奴。終焉徵斂村民者。在在皆然。每當歲末。椎剝日急。民不聊生。誠宜一幷釐革。而如兩西之勅需等庫。此乃關由於廟堂者。而行之已久。自有關係。其餘各營門之以錢取殖。事在可已不已之間者。分付各該道臣。使之漸次釐改。至若宿弊未祛之前。又創別般廳名。放債取殖者。營邑遞易之除。間多有之。便是欲去其沸而更添其薪。此後則外而營梱邑之創設新庫。給錢取殖之事。一幷禁斷之意。出擧條嚴飭諸道。雖以各軍門言之。放債一事。亦不可不嚴禁。請一體申飭。敎以。所奏甚好。以此各別嚴飭。
정조 1년 · 강
命三蔚兩邑渰戶恤典。不爲幷施。
정조 1년 · 목
戶曹判書具允鈺啓言。向因江原監司金履素狀啓。三陟蔚珍渰死人恤典。依傳敎擧行之意行會矣。今見本道臣移文以爲。今秋各邑渰死人等還上身布。旣因特敎薄減。而獨於三陟兩邑恤典擧行。則事係疊床。前後狀聞中。列邑渰死。合爲一百二十名。而恩典或行或否。事涉斑駁。三蔚恤典。姑不得擧行云云矣。蓋渰死人等還上身布薄減之命。實出於優恤之特恩。而若又依兩邑例幷施。則朝家恩典。亦不宜若是其太濫。何以爲之。予詢大臣。領議政金尙喆曰。疊床之說。誠如道臣所論。似無恤典之可以幷施者矣。從之。
정조 1년 · 강
嚴飭弓角貢契倭銅愆期。
정조 1년 · 목
戶曹判書具允鈺啓言。今番貢市人弊瘼中。弓角契年例進排之黑角。以倭銅之不出。自備進排。已至六等。此實難支之端。渠輩所願。倭銅自戶曹直捧取用。其代以錢木。依他貢例給價云云矣。弓角之一年兩等進排者。爲三百餘桶。而以倭銅二萬餘斤定價。使萊府捧給貢人。俾爲擔當責應。其來已久矣。近年以來。倭銅每患愆期。以致貢人之漸就倒懸。此實朝家所可軫念者。欲自本曹給價。則一年萬餘兩取辦。實無其勢。決不可輕議變通。惟有分付萊府。嚴飭訓別。銅鐵之從前未來者。一幷刻期徵出。若或如前泛忽。不爲趁期推給。則訓別各別論罪之意。請出擧條申飭。從之。
정조 1년 · 강
命甲冑修改物力隨便取用。
정조 1년 · 목
兵曹判書鄭弘淳啓言。禁軍所着甲冑。數年前略有新造。修改不過百餘部。其餘俱是年久破弊。殊非備緩急之意。若論修改物力。則要不下萬餘兩。而無他拮据之道。請下詢大臣處之。予詢大臣。領議政金尙喆曰。本曹所儲中以其所餘。隨便取用。恐似得意矣。從之。
정조 1년 · 강
差下備堂鄭好仁。濬川堂上具善復。
정조 1년 · 목
領議政金尙喆啓言。工曹判書鄭好仁。宜使參聞廟謨。請備局堂上差下。從之。又啓言。各司殿最。今方擧行。濬川堂上具善復還差。請使之擧行。從之。
정조 1년 · 강
命時囚老病人入處馬房。
정조 1년 · 목
敎曰。昨日摘奸。以本府事之多有顚錯。欲知府中奉法與否也。向欲下敎而未果。當此極沍。時囚之拘於禁令。不入馬房者。誠亦可悶。　先朝禁令。不過一時下敎。且與長房有異。此後雖西間時囚。口招及重罪外。或値隆寒之時。或有老病之人。入處馬房。不必一切禁斷。令該府以此知悉。
정조 1년 · 목
敎曰。方泰輿之罪。可謂殺無赦。昨年雖出於劇逆之招。尙未處分矣。且不法守令。數百金贓汚。猶以斷死。況泰輿符同醫女。交通文女。蔘劑以生材。盜竊標紙。無限消融者乎。予於聽政初。取見本院製藥草冊。則其時泰輿所犯。已過五十餘斤蔘矣。其若計贓。以廉價言之。將至屢十萬兩。若此而尙不勘斷者。予亦爲姑觀來頭也。若不明視下敎。愈益䵝昧。醫官之孝民。醫女之貴蟾。殆同無故。偃然自在。論以法紀。寧有是理。此則當自本院勘處。方泰輿令該府拿問口招。嚴覈得情。用下人蔘之數爻。昭載本院製藥冊子。都提調提調親執査出。予所已知五十斤外。復有幾許斤。委折草記以聞。
정조 1년 · 목
予曰。內醫院草記中。製藥冊閪失云者。豈不可駭乎。國榮曰。事甚可怪矣。予曰。此必是掌務官弄奸之致。故俄命招問矣。何尙今不奏耶。國榮曰。其時掌務官。未及待令。故今方催促云矣。予曰。奎章閣事。尙無頭緖。將欲與徐命膺相議爲之。而至於財力。終無區處之道耶。國榮曰。至於關西米事。頃亦仰達。而此則決不可爲之矣。此是爲國家不虞之備者。而連爲移劃於他處。餘者不多。固難更爲區劃矣。予曰。此則予意亦以爲不可。固不必更論。而雖欲從他區劃。亦無好策矣。予曰。惠廳所謂甲冑米。亦已移劃於保民司。餘者不多。無足補用矣。國榮曰。旣無生財之道。臣意則以戶料兵布。爲吏隸料布。而凡節一依弘文館爲之似好矣。予曰。卿言果有意見。從當更議而決定矣。
정조 1년 · 강
工曹判書鄭好仁疏辭新資。賜例批。
정조 1년 · 강
命醫官鄭允說等。幷出付禁府處之。
정조 1년 · 목
敎曰。製藥冊一年條見偸。非時掌務官之罪也。鄭潙姑爲放送。以待決末。乙酉年掌務醫官鄭允說金致儉金孝儉崔宗衡等。幷出付義禁府處之。
정조 1년 · 목
內醫院啓言。本院褒貶時。堂上醫官不入殿最。使之考出文蹟。則首醫慶絢終不搜出。言辭悖慢。請汰去。允之。敎以。本院草已。言亦或未悉昨年下敎矣。昨年六月。特命捧講。仍爲定式。堂上御醫。以此爲等第之高不。九月間。因醫女事。又有飭敎於首醫。則昨日擧措。萬萬無狀。文跡姑無論。傳敎豈不記憶乎。不可汰去而已。慶絢拿處。○敎曰。事變假注書宋文述拿處。擬望注書推考。
정조 1년 · 강
命時囚具明謙等放送。尹珖遠配。
정조 1년 · 목
義禁府啓言。具明謙旣皆直招。請議處。允之。又啓言明謙前後供辭。全事誣罔。請照律。敎以。屢次究覈。不過使渠直陳其掩遮。渠罪誣罔上聽之事。如渠之流。不必重加照律。削職放送。又啓言。首醫慶絢請議處。敎以。渠雖聾瞶之物。是乃昨年定式及申飭之敎。全然忘却云者。語不成說耳。雖曰聾。心豈亦聾。然旣已汰去。特爲參酌。附過放送。又啓言。尹珖終不直招。請刑推得情。敎以。除刑推議處。又啓言。珖請照律。敎以。踏印文書之幻弄。及自辦穀物之飾詐等事。渠雖發明二百四十八兩私用。旣已自服。在律亦不至一罪。特爲參酌。邊遠定配。
정조 1년 · 강
配李國觀于慶山縣。
정조 1년 · 목
刑曹啓言。頃因臺疏。今番相製時科弊書納罪人李國觀。自本道纔已捉來。故嚴刑一次後。慶山縣定配押送。
정조 1년 · 목
敎曰。副提調持加減交濟湯入侍。　予曰。乙未年製藥草冊。終無推出之道乎。國榮曰。其時掌務官。則分明傳掌於新入掌務官云。而今無去處。必是泰輿之隱匿矣。予曰。似然矣。泰輿之罪。可謂罪上添罪也。國榮曰。製藥草册。旣不可得。則蔘材斤數。實無査出之道矣。予曰。然矣。國榮曰。徐命膺有入侍事下敎。故今方來待矣。予曰。當召見後送于本閣。釐正冊秩矣。予曰。奎章閣下屬料布。何以則爲好耶。國榮曰。姑無好策矣。予曰。徐命膺則以關西穀區劃事固請。而終有加分之嫌。亦不可爲。將何以區處乎。國榮曰。臣意則莫如戶料兵布之爲好矣。予曰。然則卿與戶判相議。一年應下所入。先爲磨鍊好矣。予曰。徐命膺以爲。奎章閣無異明堂辟雍云。眞是古談矣。國榮曰。此閣創建。亦幸文敎之闡明。命膺之言。眞有意見矣。予曰。今則徐命膺復入本閣。專任閣事。凡諸未備之事。商確定制。以成一閣規模好矣。國榮曰。徐命膺自前自任本閣事。必善爲之矣。
정조 1년 · 강
召見判府事徐命膺。副司直李鎭衡及輪對官于誠正閣。
정조 1년 · 목
予謂命膺曰。向來事。可謂遂事勿說矣。命膺曰。違法受罪。至今悚懍矣。予曰。奎章閣事。以卿之不得看檢。至今遷就可悶矣。命膺曰。臣於在謫時。亦以此耿耿矣。予曰。物力區處。終無好策。卿所云關西穀事。亦有加分之嫌矣。命膺曰。保民司亦有區劃之例。此則似與加分有異矣。予曰。此外亦或有區處之道耶。命膺曰。此外似難得好樣區處之道矣。予曰。所謂甲冑米。前則可以移用。而近來劃給於保民司之後。餘者不多。而此則爲甲冑之用。其在詰戎之政。亦不可更爲移用矣。命膺曰。事勢似然矣。予曰。物力姑無區處之道。下隸料布。則以戶料兵布磨鍊。而至於閣中柴油等事。亦依闕內各司例。使之進排似好矣。承旨鄭民始曰。此果爲無弊之道。依玉堂例爲之似好矣。予曰。然矣。命膺曰。臣則以奎章閣爲殿下元年之大事業。此何異於古聖王靈臺辟雍乎。將爲此閣之用。則何惜物力之費。而且長袖然後可以善舞。關西之區劃。最爲善策矣。予曰。靈臺辟雍之說。卿之古談也。而至於關西米事。其在朝廷事體。決不可爲之矣。命膺曰。奎章閣以校書館爲外閣。然後可謂體用兼備矣。予曰。知申則以校書分館爲難矣。命膺曰。非欲罷之。只使兼統之意也。予曰。然則直閣兼校理。提學兼提調似好矣。命膺曰。然矣。予曰。此則不可以擧條爲之。卿須條別陳箚好矣。命膺曰。若欲爲內外閣之制。則芸館勢將與闕外近處公廨相換矣。予曰。明義錄所製者。何以爲之乎。命膺曰。已出草矣。予曰。閣志亦於今年內爲之好矣。而聞中書冊直閣待敎不善排置。卿須入見。付籤揭板等事。亦商量善爲也。予曰。近日則病勢快勝乎。鎭衡曰。大勢差勝矣。予曰。今則可堪承旨之任耶。鎭衡曰。猶未快勝矣。予曰。向日之會。有所製文字矣。予曰。書庸識之者。卽予不忘在莒之意也。鎭衡曰。聖敎誠好矣。予曰。方泰輿事。豈不可駭乎。偸食蔘料。至於累十斤之多。雖以贜罪論罪。豈可容貸乎。民始曰。罪狀萬萬痛惡矣。鎭衡曰。罪狀如是。而渠輩中頗有聲名者。尤甚可痛矣。予曰。然矣。予曰。近來夜禁不解乎。民始曰。姑無解弛之弊云矣。
정조 1년 · 강
命貶坐爲之。陞補一體設行。
정조 1년 · 목
敎曰。明日再明日。雖値停朝市及誕日。貶坐爲之。陞補一體設行。
정조 1년 · 강
配尹珖于鎭海縣。
정조 1년 · 목
因　香室望祭受押單子。敎以。代押。　孝明殿親祭。
정조 1년 · 목
予曰。各司褒貶。不可遲滯。故昨夜有下敎矣。諸司將自今日始爲貶坐云耶。國榮曰。旣有下敎。似當爲之矣。予曰。奎章閣吏隸料布。旣無區處之道。故將欲依他司。以戶料兵布磨練。此果何如。國榮曰。旣無財力之從他區劃者。則以此磨鍊。果名正言順矣。予曰。以奎章閣爲內閣。以校書館爲外閣之說何如。國榮曰。此亦果有意見矣。予曰。吏隸料布。則雖以此磨鍊。而至於官員之驅債。姑無區劃之道矣。國榮曰。此則非但無出處。旣是淸職。則亦不必有驅價矣。予曰。次對時左相所奏債弊防塞者。果無捄弊生弊之慮乎。國榮曰。此不過出擧條申飭者。則其中濫雜之弊。庶可禁止。而別無生弊之慮矣。予曰。凡事每有後弊之慮。故不可不審愼於作法之初矣。
정조 1년 · 강
御誠正閣。行夜對。參贊官申應顯。檢討官沈有鎭安聖彬。假注書李兢淵。史官徐龍輔金勉柱。
정조 1년 · 목
敎曰。副提調持加減交濟湯入侍。　予曰。大司諫之疏何如。國榮曰。其所討逆。可謂苦心血誠矣。予曰。疏中以白虹貫月陳戒矣。國榮曰。貫月雖與貫日有異。而此亦陰氣浸盛之致也。其在修省之道。亦不可泛然看過矣。予曰。然矣。國榮曰。日寒如此。恐有失攝之慮。　孝明殿望奠。以攝行下敎似好矣。予曰。此歲將盡。哀慕益切。豈可攝行乎。予曰。外方褒貶。皆入來乎。民始曰。咸鏡道褒貶。姑未入來矣。予曰。京司則皆已入來乎。民始曰。幾盡入來矣。予曰。今番都政應出之窠。不多云乎。民始曰。南行初入仕窠甚少云矣。予曰。京外之民瘼。有何所聞耶。民始曰。別無所聞。而外邑中湖西沿路。有劫奪之盜云矣。予曰。湖西諸路皆然云乎。民始曰。內浦近處尤甚云矣。予曰。此是饑饉之致耶。民始白。近來賊徒之竄配者甚多。或是此輩作黨而然矣。予曰。聞甚可悶矣。民始曰。不可不申飭譏捕矣。予曰。治盜之法不嚴。故如是矣。予曰。均役後漁箭。比前減數云耶。民始曰。均役前三百餘處。今則爲三十餘處云矣。予曰。何故也。民始曰。均役前則。官民同爲結箭。而捉魚則官民分用。雖不捉。無徵稅之事。故民皆樂爲矣。今則無論捉漁與否。一例徵稅。故民皆不願而然矣。予曰。此亦可悶矣。
정조 1년 · 강
命判義禁洪樂性呈辭給之。
정조 1년 · 목
因樂性呈辭。敎以。一時特敎。何敢若是。此呈辭給之。
정조 1년 · 강
判義禁洪樂性上疏自引。賜批。
정조 1년 · 목
疏略曰。臣待罪金吾。早晚罪戾。臣所自期。噫。貪吏査事。武弁問目。俱非尋常訊囚之比。而臣不能致意而詳覈。至於罪囚之不在間中。此亦不得書其檢察之方。況伏念昨日入直郞官。至有拿處之命。究厥罪首。臣實當之。豈敢委罪郞僚哉。乞削臣金吾之任。仍治臣溺職之罪。批以。一時匪怒之敎。其何過引。卿其勿辭察任。
정조 1년 · 목
敎曰。副提調持加減交濟湯入侍。　予曰。褒貶明將開坼。都政亦將從近爲之耶。國榮曰。都政似當於念後爲之。而俄聞兵判有實恙。今夜親祭時。侍衛不得入來云矣。予曰。所患何症云耶。國榮曰。以風漸症甚不輕云矣。
정조 1년 · 강
改差　元陵參奉李鎭玉。
정조 1년 · 목
鎭玉以身病呈狀。吏曹啓請改差也。
정조 1년 · 강
以宋翼魯爲　元陵參奉。初仕也。口傳也。
정조 1년 · 강
詣　孝明殿行望　祭。
정조 1년 · 목
敎曰。副提調持加減交濟湯入侍。　予曰。昨日卿之論行法之方。而以反身自省爲本者。非但爲行法之要道。天下之百千萬事莫不皆然。而其所謂反身自省。卽是工夫中最難處也。國榮曰。學問工夫。亦必以反身自省爲要道。此果難事。而第於應事之時。接物之際。每以反省爲念。積久用工。則漸至於不遷怒不貳過之域矣。予曰。卿言是矣。予曰。今番褒貶。八道皆入來乎。國榮曰。然矣。予曰。校書館之屬諸奎章閣。果無所害處耶。國榮曰。雖與變易官制有異。亦不可輕易爲之。下詢大臣後。決定似好矣。予曰。然矣。予曰。棍制刑具等事。尙未釐正。不可不從速爲之矣。國榮曰。今年卽殿下卽位之元年也。必於今年內使之釐正。成出節目好矣。予曰。然矣。予曰。旣經褒貶。都政當非久爲之。而兵判之病。若未卽差。則何以爲之耶。國榮曰。此月尙餘一望。姑觀病勢而爲之好矣。予曰。褒貶傳旨中。軍門中下。亦爲書入事分付。國榮曰。扈將廳雖以分屬三軍門爲定。而節目尙未啓下。數千人之尙無歸屬處。殊甚可悶矣。予曰。雖以分屬各軍門爲定。而此亦便同附庸於軍門。爲無用之軍。於渠輩有落莫之慮。仍置扈衛之名。而擇其才藝與根着之可合者。作爲一廳。國榮曰。扈衛廳之設置。其來已久。一朝革罷。終涉如何。精抄才藝。作爲一廳。似勝於分屬各軍門矣。予曰。旣罷旋仍。或有銷刻之嫌耶。國榮曰。此則革罷之節目。姑未成出。豈有其嫌乎。第此一定之後。則勢不可更爲變改。不可不博詢諸臣。務爲永久無弊之道似好矣。予曰。卿言果是。更當商量而處之矣
정조 1년 · 강
領府事李溵。從縣道上疏自引。賜批。
정조 1년 · 목
疏略曰。臣之罪負。誅殛猶輕。而當初薄竄。曲垂寬貸。荐蒙收錄。給牒甄敍。又復相繼。班秩如舊。寵命維新。噫。以臣情地。亦何敢自處以見職。具銜封疏。而若臣之所悔罪頌恩者。將無以自達其衷情。猥入文字。從縣道號籲。亟命鐫臣職秩。批以。往事到今收敍之後。更不須說也。予於　先朝。有仰覩者。凡於大臣引咎之章。勿論所辭之緊漫。多以人孰無過四字爲批。大哉　聖人之言。可以仰包含之聖意也。今予之批於卿疏。亦可以此四字復爲卿誦之矣。卿須體予不復芥滯之至意。安心勿復控辭。卽起入城。從近謝命焉。仍命遣史官傳喩。
정조 1년 · 강
大司諫柳戅陳疏懲討。賜批。